Informácia
o uskutočnení pracovnej návštevy delegácie Slovenskej republiky, vedenej predsedom vlády Slovenskej republiky Mikulášom Dzurindom, vo Francúzskej republike 
dňa 2. mája 2006

	Na pozvanie prezidenta Francúzskej republiky  Jacquesa Chiraca sa dňa 2. mája 2006 uskutočnila pracovná návšteva delegácie Slovenskej republiky, vedenej predsedom vlády SR Mikulášom Dzurindom. Predmetom rozhovoru bola príprava júnovej ER a jej hlavné témy – budúcnosť EÚ, európske inštitúcie, rozširovanie. Partneri si vymenili názory na hlavné medzinárodno-politické problémy – Irán a Blízky Východ. Po stretnutí sa na nádvorí prezidentského paláca uskutočnila tlačová konferencia predsedu vlády SR M. Dzurindu.

	Pracovného obeda na pozvanie prezidenta J. Chiraca sa za slovenskú stranu zúčastnil predseda vlády SR M. Dzurinda, minister zahraničných vecí SR E. Kukan, veľvyslankyňa SR vo Francúzsku M.Krasnohorská, riaditeľka kancelárie predsedu vlády SR V. Jančošeková, poradca predsedu vlády SR pre zahraničnú politiku M. Ježovica a hovorca predsedu vlády SR M. Maruška. Prezidenta FR J. Chiraca sprevádzal minister zahraničných vecí  Philippe Douste-Blazy, diplomatický poradca prezidenta M. Gourdault-Montagne, generálny riaditeľ pre EÚ na MZV FR G. Briatta a hovorca prezidenta J. Bonnafont.

	Pozvanie francúzskej strany bolo vyjadrením narastajúceho záujmu o konzultovanie aktuálnych európskych otázok a prejavom postavenia SR ako rešpektovaného partnera. Išlo o rozhovory v priateľskej atmosfére dvoch rovnocenných partnerov, ktorým záleží na spoločnej budúcnosti v EÚ, na zefektívnení jej činnosti v podmienkach odmietnutia Ústavnej zmluvy  EÚ zo strany FR, pri súčasnom zohľadnení špecifických záujmov vlastných krajín. 

Bilaterálne vzťahy

	Obaja partneri ocenili vynikajúce slovensko-francúzske vzťahy. J. Chirac vyzdvihol zásluhu vlády SR na zintenzívňujúcich sa ekonomických vzťahoch a narastajúcej prítomnosti francúzskych podnikov a investorov na Slovensku. Francúzsky prezident  sa veľmi pochvalne vyjadril o ekonomických reformách, ktoré boli v ostatných rokoch naštartované v Slovenskej republike pod vedením predsedu vlády M.Dzurindu.
 M. Dzurinda ocenil rozhodnutie FR čiastočne otvoriť pracovný trh novým členským krajinám EÚ v konkrétnych oblastiach k 1.5.2006. Úsilie vlády SR smeruje k zabezpečeniu dostatku pracovných miest na Slovensku, uvedené opatrenie vítame v kontexte možnosti uplatňovať základné slobody občanov EÚ.
J. Chirac potvrdil záujem o návštevu SR. 

Európska problematika

	Podľa J. Chiraca  Francúzskej republike záleží na oživení diskusie o možných riešeniach a hľadaní východísk zo  situácie po negatívnom výsledku referenda k Ústavnej zmluve EÚ vo Francúzsku. Za týmto účelom vypracovali niekoľko návrhov pre júnovú ER a chcú poznať názor partnerov. Čiastočný pokrok bol dosiahnutý už na marcovej ER v oblasti energetickej politiky a v reforme financovania výskumu a rozvoja s účasťou Európskej investičnej banky. Spoločnou úlohou je priblížiť Európu občanom, vytvoriť pozitívnu atmosféru vnímania užitočnosti Európy. J. Chirac predstavil návrh opatrení, ktorými by bolo možné zvýšiť efektívnosť a transparentnosť inštitúcií EÚ v rámci existujúcich zmlúv. Francúzska republika navrhuje využiť klauzulu „passerelle“, ktorá umožňuje prijímať rozhodnutia kvalifikovanou väčšinou napr. v oblasti vnútra a spravodlivosti. Francúzsko tiež navrhuje posilniť spoluprácu v oblasti vonkajších vzťahov EÚ, sociálnej politiky, európskej monetárnej a ekonomickej politiky a užšie zapojenie národných parlamentov do európskych rozhodovacích procesov. 
	M. Dzurinda ocenil francúzsku iniciatívu, keďže existujúce zmluvy (predovšetkým Zmluva z Nice) čoskoro nebudú postačovať. Považuje za potrebné zhovárať sa o politikách, ktoré budú na prospech občanov, pretože európska politika je predovšetkým o riešení problémov, ktoré ťažia občanov. Čelíme novým problémom (stúpajúce ceny nafty, klimatické zmeny, povodne), ktoré žiadna krajina nedokáže riešiť sama. Je potrebné občanom vysvetliť praktický zmysel spoločnej Európy, a preto netreba zbytočne urýchľovať proces smerujúci k prijatiu Ústavnej zmluvy EÚ. Slovenská republika je v zásade pripravená hovoriť o detailoch použitia klauzuly „passerelle“. Sú oblasti, v ktorých by Slovensko rado videlo väčšiu európsku prítomnosť, napr. v oblasti energetickej politiky, boji proti katastrofám a krízam, v oblasti zahraničnej politiky a bezpečnosti, v rámci rozširovania menovej únie. Na druhej strane v oblastiach ako sú dane a sociálne veci sme v Slovenskej republike opatrní, uprednostňujeme národné kompetencie, keďže jednotný sociálny model neexistuje a dane potrebujeme na vnútornú kompetitívnosť EÚ, ktorá je užitočná. 
V otázke rozšírenia EÚ sa partneri zhodli na potrebe rešpektovať konsolidáciu EÚ a zohľadniť jej absorbčnú kapacitu. Rozšírenie však predstavitelia oboch krajín chápu ako nevyhnutnosť na ukotvenie mieru a demokracie v našom regióne. Jeho dopad na verejnú mienku si však politici nemôžu nevšímať. M. Dzurinda zdôraznil v tomto kontexte záujem SR o spoluprácu s krajinami západného Balkánu, rovnako ako našu starosť o Ukrajinu a Bielorusko. 

Medzinárodno-politické témy

	J. Chirac ocenil vynikajúce kontakty a spoluprácu vedúcich stálych misií Slovenskej a Francúzskej republiky v Bezpečnostnej rade OSN v New Yorku. Medzinárodné spoločenstvo čelí veľmi vážnym problémom, ktoré predstavujú jadrové ambície Iránu a situácia na Blízkom Východe po palestínskych voľbách. J. Chirac informoval o svojom stretnutí s prezidentom M. Abbasom, s ktorým rokovali o potrebe nájsť spôsob zabezpečenia financovania palestínskej administratívy. 

Záver

	Pracovné stretnutie predsedu vlády SR M.Dzurindu s prezidentom FR J.Chiracom potvrdilo postavenie Slovenskej republiky ako rešpektovaného partnera, ako aj veľmi dobré vzťahy oboch krajín. Poskytlo priestor pre vymenenie si názorov na dôležité otázky bilaterálnych, európskych, ale aj medzinárodno-politických otázok. 
	Prezident J.Chirac iniciatívne prisľúbil návštevu  SR ešte v tomto jeho volebnom období.